胡騰兒
作者：李端
朝代：唐

paragraphs: 胡騰身是涼州兒，肌膚如玉鼻如錐。
桐布輕衫前後卷，葡萄長帶一邊垂。
帳前跪作本音語，拾襟攪袖爲君舞。
安西舊牧收淚看，洛下詞人抄曲與。
揚眉動目踏花氈，紅汗交流珠帽偏。
醉却東傾又西倒，雙靴柔弱滿燈前。
環行急蹴皆應節，反手叉腰如却月。
絲桐忽奏一曲終，嗚嗚畫角城頭發。
胡騰兒，胡騰兒，故鄉路斷知不知。